google/wiki40b huggingface dataset:
Πρωτάθλημα Ε.Π.Σ. Μακεδονίας 1961-62

Α΄ Κατηγορία

Τους τίτλους των πρωταθλητών ομίλων κατέκτησαν ο Μακεδονικός και ο Θερμαϊκός. Στους αγώνας κατάταξης για την ανάδειξη του Υπερπρωταθλητή, ο Μακεδονικός κέρδισε με σκορ 1-0 στον πρώτο αγώνα ενώ ο δεύτερος ηρθε 0-0 και έτσι κατέκτησε τον τίτλο του Υπερπρωταθλητή. Αντίστοιχα, δευτεραθλητές αναδείχτηκαν οι ΜΕΝΤ και Μέγας Αλέξανδρος. Και οι τέσσερις ανωτέρω ομάδες προκρίθηκαν για το Ειδικό πρωτάθλημα της Ε.Π.Ο., τύπου Β΄Εθνικής, του 1962. Οι τελικές βαθμολογίες των δυο ομίλων είχαν ως εξης: 1. Μακεδονικός, 2. ΜΕΝΤ, 3. ΠΑΟ Δικοικητηρίου, 4. Ακρίτες Συκεών, 5. ΠΟ Ξηροκρήνης, 6. Εθνικός Πυλαίας και στον δεύτερο όμιλο 1. ΜΓΣΣ Θερμαϊκος, 2. Μέγας Αλέξανδρος, 3. Δόξα Νεαπολης, 4. ΜΓΣ Μελιτέας, 5. Ατλαντίς, 6. Προοδευτική Τούμπας.
Ύστερα από διπλούς αγώνες κατάταξης μεταξύ των αντίστοιχων θέσεων των δυο ομίλων, η Τελική Βαθμολογία διαμορφώθηκε ως 1. Μακεδονικός, 2. ΜΓΣΣ Θερμαϊκος, 3. ΜΕΝΤ, 4. Μέγας Αλέξανδρος, 5. Δόξα Νεαπολης, 6. ΠΑΟΔ, 7. ΜΓΣ Μελιτέας, 8. Ακρίτες Συκεών, 9. ΠΟ Ξηροκρήνης, 10. Ατλαντίς ενώ στην τελευταία θέση θα ισοβαθμίσουν ο Εθνικός Πυλαίας και η Προοδευτική Τούμπας μιας και 'ο αγών των οποίων διεκόπη λόγω επεισοδίων' (ο πρώτος είχε έρθει 2-2).

Β΄ Κατηγορία

Έλαβαν μέρος τα σωματεία Αχιλλέας Τριανδρίας, Φοίνικας Πολίχνης (ανήλθαν στην Α΄ Κατηγορία), ΑΕ Νεαπόλεως, ΑΕ Αμπελοκήπων, ΑΠΕ Λαγκαδά, Οδυσσέας Κορδελιού, ΑΕ Χαριλάου, Θεσσαλονίκη, Μαραθώνας Κουρί και Κεραυνός Αγίου Παύλου.

Β1΄Κατηγορία

Στην Β1 Κατηγορία έλαβαν μέρος 6 σωματεία.Ο πρωταθλητής Παύλος Μελάς, η Θύελλα Καλλιθέας (ανήλθαν στην Β΄ Κατηγορία), ο Ελευθεριακός, ο Φίλιππος, ο Αγροτικός Αστήρ και ο Πυρσός Δόξης (Θεσσαλονίκης).

Γ΄ Κατηγορία

Πήραν μέρος οι Θρίαμβος Ακροπόλεως, Κολοκοτρώνης (Συκεών), Νίκη Διοικητηρίου, Ναύαρχος Βότσης, Εθνικός Καμάρας, Αριστοτέλης (Καλαμαριάς), Αρίων και Ατρόμητος.

Δόκιμος Κατηγορία

Στη Δόκιμο Κατηγορία έλαβαν μέρος οι Άτλας (Μενεμένης), Ορφέας, Αστήρ Αμπελοκήπων, Ελπίς (Σιδηροδρομικού/Νέου) Σταθμού, Διαγόρας, Εθνικός Αστήρ, Ελπίδα Κρυονερίου και η Νίκη Ευκαρπίας.

Περιφερειακό Πρωτάθλημα

Στο Περιφερειακό Πρωτάθλημα θα παίξουν εκείνη την χρονιά οι Όλυμπος Πύργου, Μ.Αλέξανδρος Καλοχωρίου, Ολυμπιακός Κυμίνων, Ομόνοια Σίνδου, Αξιός, ΑΕ Χαλάστρας, ΑΟΚ Αγίου Αθανασίου, Ηρακλής Κουφαλίων, Άρης Κουφαλίων, Μακεδονικός Γέφυρας, Δόξα Αδένδρου, Αναγέννηση Χαλκηδόνας, Αετός Διαβατών και ο Μ.Αλέξανδρος Βραχιάς.
Οκταετηρίδα

Στην αστρονομία, μια οκταετηρίδα είναι η περίοδος των οκτώ ηλιακών ετών μετά την οποία η φάση της σελήνης συμβαίνει την ίδια ημέρα του έτους συν μία ή δύο ημέρες.
Αυτή η περίοδος βρίσκεται επίσης σε πολύ καλή συγχρονικότητα με πέντε κύκλους ορατότητας της Αφροδίτης (η συνοδική περίοδο της Αφροδίτης) και δεκατρείς περιστροφές της Αφροδίτης γύρω από τον ήλιο (αστρική περίοδος της Αφροδίτης). Αυτό σημαίνει, ότι αν η Αφροδίτη είναι ορατή δίπλα στο φεγγάρι, μετά από οκτώ χρόνια τα δύο θα βρεθούν και πάλι κοντά μαζί, κοντά στην ίδια ημερομηνία στο ημερολόγιο.
Γαλλικό πρωτάθλημα ποδοσφαίρου ανδρών 2013-14

Ομάδες

Τρεις είναι οι ομάδες που προβιβάστηκαν από την Λιγκ 2, αντικαθιστώντας τις τρεις ομάδες που υποβιβάστηκαν από την Λιγκ 1, με το πέρας της σεζόν 2012–13. Ένα σύνολο 20 ομάδων συμμετέχει πλέον στο πρωτάθλημα, με τρεις ομάδες να κινδυνεύουν με τον υποβιβασμό στην χαμηλότερη κατηγορία, την Λιγκ 2. Όσες ομάδες εξασφάλισαν άδεια συμμετοχής στην Λιγκ 1, υποχρεώθηκαν να περάσουν από τον έλεγχο της DNCG, προτού πάρουν την σχετική άδεια συμμετοχής, ώστε να μπορούν να πάρουν μέρος κανονικά.
Η Μπρεστ ήταν η πρώτη ομάδα που υποβιβάστηκε έπειτα από την εντός έδρας ήττα της με σκορ 2–0 από την Σοσό στις 11 Μαΐου 2013, ολοκληρώνοντας, έτσι, τρία συνεχόμενα χρόνια παρουσίας της στην ελίτ του γαλλικού ποδοσφαίρου. Η Νανσί την ακολούθησε μία εβδομάδα αργότερα, έπειτα από την εντός έδρας ήττα της με σκορ 2–1 από την Μπαστιά στις 18 Μαΐου 2013, ολοκληρώνοντας, έτσι, οκτώ συνεχόμενα χρόνια παρουσίας της στην ελίτ του γαλλικού ποδοσφαίρου. Τέλος, η Τρουά ολοκλήρωσε την παρουσία της στην κορυφαία την τάξη κατηγορία, με μια εκτός έδρας ήττα με σκορ 2–1 απέναντι στη Βαλανσιέν στις 26 Μαΐου 2013.
Οι υποβιβασθείσες αυτές ομάδες αντικαταστάθηκαν από την ΑΣ Μονακό, πρωταθλήτρια της Λιγκ 2, την Γκανγκάμπ, δευτεραθλήτρια του πρωταθλήματος, και την Ναντ, η οποία τερμάτισε τρίτη. Η Μονακό εξασφάλισε την κατάκτηση του τίτλου στις 11 Μαΐου 2013, με άλλες δύο αγωνιστικές να παραμένουν έως την ολοκλήρωση της σεζόν, επικρατώντας εκτός έδρας της Νιμ με σκορ 1–0. Η Μονακό πραγματοποίησε την επιστροφή της στην πρώτη κατηγορία έπειτα από απουσία δύο ετών.
Η Γκανγκάμπ και η Ναντ έγιναν, αντιστοίχως, η δεύτερη και η τρίτη ομάδα που πήραν την άνοδο για την Λιγκ 1, μαζί με την κάτοχο του τίτλου Μονακό. Και οι δύο ομάδες εξασφάλισαν την άνοδο με μία αγωνιστική να απομένει για την ολοκλήρωση της σεζόν, έπειτα από τις νίκες τους στις 17 Μαΐου 2013. Η Γκανγκάμπ επέστρεψε στην πρώτη κατηγορία έπειτα από απουσία εννέα ετών. Στη διάρκεια της εννιαετούς απουσίας της από την Λιγκ 1, η Γκανγκάμπ έφτασε να αγωνίζεται έως την Νασιονάλ για την σεζόν 2010–11. Τέλος, η Ναντ, 8 φορές πρωταθλήτρια Γαλλίας, επέστρεψε στην κορυφαία τη τάξη κατηγορία του γαλλικού ποδοσφαίρου, έπειτα από απουσία τεσσάρων ετών.
Κρατήρας του Ευφρονίου

Ιστορικό του ευρήματος

Βρέθηκε τον Δεκέμβριο του 1971 από αρχαιοκάπηλους σε Ετρουσκικό τάφο στο Greppe Sant'Angelo κοντά στο Τσερβετέρι, και το αγόρασε το Μητροπολιτικό Μουσείο Τέχνης στη Νέα Υόρκη από τον Ρόμπερτ Χέχτ, έμπορο αρχαιοτήτων, τον Νοέμβριο του 1972 έναντι 1,2 εκατομμυρίων δολλαρίων. Το 2008 επεστράφη (επαναπατρίστηκε) στην Ιταλία κατόπιν δικαστικής απόφασης. Σήμερα εκτίθεται στο Εθνικό Ετρουσκικό Μουσείο στην Έπαυλη Τζούλια στη Ρώμη.

Περιγραφή

Είναι αγγείο ερυθρόμορφου ρυθμού με δύο εικόνες εμπνευσμένες από την αρχαία ελληνική μυθολογία. Στην όψη α΄ παριστάνεται η σκηνή του θανάτου του Σαρπηδόνα, γιου του Δία. Στην όψη β΄ εικονίζει Αθηναίους έφηβους ενώ αρματώνονται. Φέρει τις επιγραφές του κεραμέα Ευξίθεου και του αγγειογράφου Ευφρόνιου.
Τευθέα

Η Τευθέα ήταν αρχαία πόλη στην Αχαΐα.
Η Τευθέα αναφέρεται μόνο απο τον Στράβωνα. Στην πόλη λατρευόταν η Άρτεμις και υπήρχε ο ναός της Νεμυδίας Ἀρτέμιδος. Η θέση της πόλης σήμερα τοποθετήται στον Δήμο Δύμης, που, μετά το 2011 και την εφαρμογή του Προγράμματος Καλλικράτης, αποτελεί μαζί με άλλους τρεις δήμους τον ευρύτερο Δήμο Δυτικής Αχαΐας και βρίσκεται κοντά στο σημερινό χωριό Άνω Αχαΐα, δίπλα στον ποταμό Παραπείρο, ο οποίος λέγεται και Τυθεύς. Στην θέση κολώνες στους πρόποδες του όρους Σκόλλις έχουν βρεθεί αρχαίες κολώνες που εικάζεται ότι ίσως είναι απο τον ναό της Νεμυδίας Ἀρτέμιδος.
Απόστολος Παπαγεωργίου

Βιογραφικά στοιχεία

Σπούδασε νομικά και εργάστηκε ως δικηγόρος. Υπήρξε γενικός γραμματέας του Υπουργείου Δικαιοσύνης και υποδιοικητής ΕΤΒΑ. Στην κυβέρνηση Μαρκεζίνη διορίστηκε υπουργός Ενεργείας. Στις ευρωεκλογές του 1981 εξελέγη ευρωβουλευτής με το Κόμμα Προοδευτικών. Πέθανε εν ενεργεία ευρωβουλευτής το Σεπτέμβριο του 1982 και αντικαταστάθηκε στην έδρα από τον Ηλία Γλυκοφρύδη.
Πέταρ Τοντόροβιτς Ντόμπρνιακ

Βιογραφία

Γεννήθηκε 1771 στο χωριό Ντόμπρνιακ της περιοχής του Ποζάρεβατς. Στα νιάτα του ήταν χαϋδούκος για λίγο διάστημα και μετά αποσύρθηκε στο αγρόκτημα του εκτρέφοντας ζώα. Το 1804 Μπουλγιούμπασης υπό τον Μιλένκο Στοΐκοβιτς. Το 1805 συμμετείχε στη Μάχη του Ιβάνκοβατς κατά του Χαζίφ Πασά, μετά την οποία ο ίδιος έγινε μέλος του διοικητικού συμβουλίου των Σέρβων και πήρε τον στρατιωτικό βαθμό του Μπιμπάς (διοικητής 1.000 στρατιωτών), και έγινε Κνεζ. Το 1806 πήρε μέρος στη μάχη της Ντέλιγκραντ κατά του Ιμπραήμ πασά της Σκόδρας. ήρθε σε σύγκρουση με τον Μιλόγιε Πέτροβιτς,  πήρε μέρος και στην μάχη του Τσεγκάρ το 1809, η οποία οδήγησε στην σερβική ήττα. Μετά την πτώση της Ντέλιγκραντ το 1809 εγκατέλειψε τη Σερβία σε ένδειξη διαμαρτυρίας για τον Καραγιώργη. Το 1810 γύρισε πίσω με παρέμβαση της Ρωσίας, αλλά και το 1811 έφυγε και πάλι. Μετά την κατάρρευση της πρώτης σερβικής εξέγερσης το 1813 πήγε στο Παρίσι και την Πετρούπολη και στην Ροντοφινίκινα προσπαθώντας να εξασφαλίσει βοήθεια για την Σερβία αλλά εις μάτην.
Έλαβε από τη Ρωσία μια ετήσια σύνταξη 300 δουκάτων, και στη συνέχεια διαπραγματεύτηκε και συνήψε ειρήνη μεταξύ των Ρώσων και των Τούρκων το 1812. Έπειτα μετακόμισε στη Βεσσαραβία όπου κατείχε κάποια φέουδα κι εγκαταστάθηκε μόνιμα εκεί. Στη δεύτερη Σερβική Εξέγερση το 1815 δεν επέστρεψε στη Σερβία. Είχε δύο γιους, αλλά και οι δύο έχασαν τη ζωή τους στην Αγία Πετρούπολη στον στρατό, και μια κόρη, Λιουμπίνκε. Ήταν παντρεμένη με τον Κοσμά, τον γιο του Λουκά Λαζάρεβιτς. Πέθανε στο Ιάσιο το 1828.
Έλος της Αγαθούπολης

Το Έλος της Αγαθούπολης είναι το πιο ενδιαφέρον και ευκολότερα προσβάσιμο τμήμα του Δέλτα του Αλιάκμονα, και βρίσκεται 1 χλμ. βόρεια της Νέας Αγαθούπολης. Δημιουργήθηκε από τα φερτά υλικά του Αλιάκμονα. Στην αρχή είχε τη μορφή λιμνοθάλασσας· με τη συνεχή εδαφογένεση όμως, η λιμνοθάλασσα μετατράπηκε σε περιοδικά κατακλυζόμενο έλος. Το έλος ξεραίνεται στο τέλος του καλοκαιριού για να ξαναπλημμυρίσει με τις πρώτες βροχές.
Στο έλος απαντούν όλα τα είδη που παρατηρούνται στο Δέλτα του Αλιάκμονα. Ευνοούνται όμως τα υδροβατικά είδη (φοινικόπτερα, χουλιαρομύτες, ερωδιοί) που βρίσκουν τροφή στα ρηχά νερά.
Τα φοινικόπτερα παρουσιάζουν εντυπωσιακό θέαμα καθώς πετάνε κατά εκατοντάδες από το Έλος προς τις αλυκές και αντίστροφα. Το χειμώνα συγκεντρώνονται χιλιάδες υδρόβια (πάπιες, χήνες, κύκνοι και βουτηχτάρια).
Στις λασπώδης εκτάσεις μεταξύ του ποταμού και της θάλασσας τρέφονται δεκάδες είδη παρυδάτιων πουλιών, ενώ στο Έλος φωλιάζει ο καλαμοκανάς.
Κώστας Μπακογιάννης

Βιογραφία

Ο Κώστας Μπακογιάννης γεννήθηκε στις 16 Μαρτίου του 1978 στην Αθήνα. Ο πατέρας του, Παύλος, δολοφονήθηκε στις 26 Σεπτεμβρίου του 1989 από τη τρομοκρατική οργάνωση "17 Νοέμβρη".  
Ο Κώστας Μπακογιάννης έχει σπουδάσει Ιστορία και Διεθνείς Σχέσεις το 2000 στο Πανεπιστήμιο Μπράουν των Ηνωμένων Πολιτειών Αμερικής και ολοκλήρωσε τις μεταπτυχιακές του σπουδές στη Δημόσια Διοίκηση και τις Πολιτικές Επιστήμες το 2004 στη σχολή Τζον Φιτζέραλντ Κέννεντυ του Πανεπιστημίου του Χάρβαρντ. 
Είναι υποψήφιος διδάκτορας του Πανεπιστημίου της Οξφόρδης στο γνωστικό αντικείμενο των Πολιτικών Επιστημών και των Διεθνών Σχέσεων. Υπηρέτησε στις Ειδικές Δυνάμεις του Ελληνικού Στρατού ως καταδρομέας-αλεξιπτωτιστής. 
Διετέλεσε δήμαρχος Καρπενησίου (2011-2014) καθώς και περιφερειάρχης Στερεάς Ελλάδας (2014-2019). 
Παράλληλα, είναι αντιπρόεδρος της Ελληνικής Εταιρίας Τοπικής Ανάπτυξης και Αυτοδιοίκησης, μέλος του European Council on Foreign Relations ενώ συμμετέχει στο συμβούλιο προσωπικοτήτων του Ελληνικού Δικτύου Λύσεων για τη Βιώσιμη Ανάπτυξη των Ηνωμένων Εθνών.

Επαγγελματική καριέρα

Έχει εργαστεί ως στέλεχος σε Διεθνείς Οργανισμούς, όπως το Ευρωπαϊκό Κοινοβούλιο στις Βρυξέλλες (2000-2001) και η Παγκόσμια Τράπεζα στο Κόσσοβο (2005-2006), ενώ διετέλεσε ειδικός συνεργάτης στο Υπουργείο Εξωτερικών (2006-2008).
Στον ιδιωτικό τομέα εργάστηκε ως σύμβουλος επιχειρήσεων στην Boston Consulting Group (2004-2005), αλλά και ως διευθυντικό στέλεχος και εταίρος σε ιδιωτική εταιρία Επενδυτικών Σχέσεων και Εταιρικής Επικοινωνίας στην Αθήνα (2008-2010).

Δήμαρχος Αθηναίων

Στις 5 Νοεμβρίου 2018 ανακοίνωσε την υποψηφιότητά του για τις αυτοδιοικητικές εκλογές του 2019 στην Αθήνα με τον συνδυασμό του «Αθήνα ψηλά». 
Στη συνέχεια, η υποψηφιότητα του υποστηρίχθηκε από τη Νέα Δημοκρατία και το Ποτάμι. 
Στις δημοσκοπήσεις έβγαινε σταθερά πρώτος, με μεγάλη διαφορά. 
Στον πρώτο γύρο των εκλογών (26 Μαΐου 2019) έλαβε ποσοστό 42,65%, 88.916 ψήφους και 21 έδρες, ενώ και στον δεύτερο γύρο (2 Ιουνίου 2019) αναδείχθηκε νικητής έναντι του αντιπάλου του, Νάσου Ηλιόπουλου, με ποσοστό 65,25% και 96.660 ψήφους και έχει αναλάβει τα καθηκοντά του από την 1η Σεπτεμβρίου 2019.
Λεοπόλδος του Βελγίου

Βιογραφία

Ο Λεοπόλδος γεννήθηκε στις 12 Ιουνίου 1859 στο Παλάτι του Λάκεν και ήταν το δεύτερο παιδί και μοναχογιός του βασιλιά Λεοπόλδου Β΄ του Βελγίου και της Μαρίας Ενριέττας της Αυστρίας.
Τη στιγμή της γέννησής του έλαβε τον τίτλο του Κόμη του Αινώ, ως γιος του τότε διαδόχου πρίγκιπα.
Ο Λεοπόλδος έγινε Δούκας της Βραβάντης το 1865, μετά το θάνατο του παππού του και την άνοδο του πατέρα του στο θρόνο.
Πέθανε από πνευμονία, αφότου έπεσε σε μια λίμνη στις 22 Ιανουαρίου 1869 στο Παλάτι του Λάκεν σε ηλικία. Θάφτηκε στη Βασιλική Κρύπτη της Εκκλησίας της Παναγίας του Λάκεν.
Στην κηδεία του γιου του, ο βασιλιάς Λεοπόλδος Β΄, «ξέσπασε μπροστά στο κοινό, πέφτοντας στα γόνατά του δίπλα στο φέρετρο και κλαίγοντας ανεξέλεγκτα».
Ευαγγέλιο του Θωμά

Η ανακάλυψη

Το πληρέστερο αντίγραφο του Ευαγγελίου του Θωμά βρέθηκε μεταξύ των υπόλοιπων χειρογράφων που ανακαλύφτηκαν το 1945 και περιλαμβάνονται στη λεγόμενη Βιβλιοθήκη Ναγκ Χαμαντί. Η συγγραφή του χειρογράφου χρονολογείται περίπου στον 4ο αιώνα. Είναι γραμμένο σε πάπυρο στην κοπτική γλώσσα και ανήκει στο Τμήμα Αρχαιοτήτων της Αιγύπτου. Η πρώτη φωτογραφική έκδοση του χειρογράφου δημοσιεύθηκε το 1956 και ακολούθησε η πρώτη κριτική ανάλυση του κειμένου το 1959.
Μετά την ανακάλυψη αυτού του κοπτικού χειρογράφου, οι λόγιοι διαπίστωσαν ότι είχαν ήδη στη διάθεσή τους τρία διαφορετικά τμήματα του Ευαγγελίου του Θωμά στην ελληνική γλώσσα τα οποία είχαν ανακαλυφτεί μεταξύ των Παπύρων της Οξυρρύγχου, στην Αίγυπτο το 1898. Αυτά τα σπαράγματα ελληνικών χειρογράφων έχουν χρονολογηθεί γύρω στο 200 ενώ το κοπτικό χειρόγραφο χρονολογείται συνήθως γύρω στο 340. Αν και η κοπτική έκδοση δεν ταυτίζεται με κάποιο από τα σωζόμενα ελληνικά αποσπάσματα, πιστεύεται ότι η κοπτική έκδοση αποτελεί μετάφραση που έγινε από προγενέστερη ελληνική έκδοση του κειμένου. Είναι όμως βέβαιο ότι ούτε η κοπτική μετάφραση ούτε τα ελληνικά αποσπάσματα δεν διατηρούν το Ευαγγέλιο αυτό στην αρχαιότερη του μορφή (η οποία κατά πάσα πιθανότητα γράφτηκε στην αραμαϊκή γλώσσα τον 1ο αιώνα). Πιθανές αλλαγές παρατηρούνται ακόμη και στο περιεχόμενο του Ευαγγελίου: για παράδειγμα, εσχατολογικά αποσπάσματα που περιλαμβάνονταν αρχικά αφαιρέθηκαν στη συνέχεια και απλές εκφράσεις και παραβολές του Ιησού αφαιρέθηκαν ή τροποποιήθηκαν ώστε να μεταδίδουν ένα πιο εσωτεριστικό νόημα —προφανώς λόγω επιρροών από τη Γνωστικιστική θεολογία, αν και δεν είναι δυνατόν να ταυτιστούν συγκεκριμένα με κάποιο από τα Γνωστικιστικά ρεύματα της εποχής του.

Το περιεχόμενο

Ανόμοια με τα τέσσερα κανονικά Ευαγγέλια, τα οποία περιλαμβάνουν αφηγήσεις της ζωής του Ιησού μαζί με τα λεγόμενά του, το Ευαγγέλιο του Θωμά αποτελεί βασικά μια συλλογή με λόγια του Ιησού τα οποία έχουν χαλαρή σύνδεση μεταξύ τους. Το Ευαγγέλιο αυτό δεν παρουσιάζει κάποιο σαφές αφηγηματικό πλαίσιο και δεν έχει πλαισιωθεί με συγκεκριμένα φιλοσοφικά ή ρητορικά συμφραζόμενα.
Το έργο περιλαμβάνει 114 αποφθεγματικούς λόγους που αποδίδονται στον Ιησού. Κάποιοι από αυτούς εμφανίζονται στα κανονικά Ευαγγέλια, κάποιοι έχουν δεχτεί αλλαγές και άλλοι που ήταν παντελώς άγνωστοι μέχρι τη στιγμή που ήρθε στο φως το Ευαγγέλιο του Θωμά.
Γοδεφρείδος Δ΄ της Κάτω Λωρραίνης

Βιογραφία

Ήταν ο μόνος γιος του Γοδεφρείδου Γ΄ του γενειοφόρου δούκα της Κάτω Λωρραίνης και της πρώτης συζύγου του Ντόντας. Αδελφή του ήταν η Ίδα.
Το 1069 διαδέχθηκε τον πατέρα του και το ίδιο έτος νυμφεύτηκε τη Ματθίλδη, κόρη της Βεατρίκης των Αρντέν από τον πρώτο της γάμο με τον Βονιφάτιο Γ΄ μάργραβο της Τοσκάνης. Η Βεατρίκη, όταν χήρεψε, έγινε 2η σύζυγος του πατέρα του. Από το 1071 ο Γοδεφρείδος Δ΄ ζούσε χωριστά από τη Ματθίλδη, μάλιστα στην Έριδα της Περιβολής οι δύο σύζυγοι υποστήριξαν αντίπαλες παρατάξεις: ο Γοδεφρείδος Δ΄ τον Ερρίκο Δ΄ των Σαλίων της Γερμανίας και η Ματθίλδη τον πάπα Γρηγόριο Ζ΄.
Ο Γοδεφρείδος Δ΄ υποστήριξε τον Ερρίκο Δ΄ εναντίον τού Μάγκνους των Μπίλουνκ δούκα της Σαξονίας και επίσης τον επίσκοπο της Ουτρέχτης εναντίον του Ντιρκ Ε΄ κόμη της Ολλανδίας και του Ροβέρτου Α΄ κόμη της Φλάνδρας.
Έγινε αυτόχειρας με το ξίφος του το 1076 στο Φλάαρντινγκεν. Παρά την αντίθεση της Ματίλντας, όρισε κληρονόμο τον ανιψιό του Γοδεφρείδο, γιο της αδελφής του Ίδας. Ωστόσο ο Ερρίκος Δ΄ έδωσε την Κάτω Λωρραίνη στον δικό του γιο Κορράδο (1076-87), αργότερα όμως τον διαδέχθηκε ο Γοδεφρείδος (1089-96), που μετά έγινε και ο πρώτος βασιλιάς της Ιερουσαλήμ.

Οικογένεια

Νυμφεύτηκε το 1069 τη Ματθίλδη του Οίκου της Κανόσα, κόρη του Βονιφατίου Γ΄ μαργράβου της Τοσκάνης, αλλά το μόνο τέκνο τους, η Βεατρίκη, γεννήθηκε το 1071 και απεβίωσε το ίδιο έτος.
Ράμπινα (Μόσταρ)

Γεωγραφία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!

Ιστορία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!
Βουλευτικές εκλογές στην Αργεντινή 2009

Οι βουλευτικές εκλογές του 2009 στην Αργεντινή διεξήχθησαν στις 28 Ιουνίου για το ήμισυ των εδρών στη Βουλή των Αντιπροσώπων και για το ένα τρίτο των εδρών στη Γερουσία. Παράλληλα διεξήχθησαν βουλευτικές εκλογές στο Μπουένος Άιρες και δημοτικές εκλογές σε άλλες πόλεις.  Αρχικά οι εκλογές είχαν οριστεί για τις 25 Οκτωβρίου του 2009, ωστόσο το Μάρτιο αποφασίστηκε να διενεργηθούν τον Ιούνιο, από το δήμαρχο του Μπουένος Άιρες, Μαουρίσιο Μάκρι. Η Αντιπολίτευση επέκρινε την απόφαση του δημάρχου.
Κόρδακας

Ο Κόρδακας είναι ένας Αρχαίος Ελληνικός προκλητικός, άσεμνος χορός, της αρχαίας κωμωδίας.
Είναι χιουμοριστικός ως χυδαίος. Ο Αθήναιος τον βάζει μαζί με την υπορχηματική όρχηση, προσθέτοντας ότι και οι δύο είναι "παιγνιώδεις" (ΙΔ' 630Ε, 28), ενώ λέει: "Ο μεν κόρδαξ παρ' Έλλησι φορτικός", δηλαδή "Ο κόρδακας είναι στους Έλληνες, χυδαίος". Ο Πολυδεύκης (IV, 99) τον χαρακτηρίζει κωμικό λέγοντας: "Είδη δε ορχημάτων, εμμέλεια τραγική, κόρδακες κωμικοί, σικιννίς σατυρική", ενώ η Σούδα γράφει: "κορδακίζειν· αισχρώς ορχείται. Κόρδαξ γαρ είδος ορχήσεως κωμικής".
Η εκτέλεση του κόρδακα λεγόταν κορδακισμός και κορδάκισμα και χρησιμοποιούνταν με τη σημασία του άσεμνου χορού, ενώ ο χορευτής του κόρδακα ονομάζονταν κορδακιστής.
Βαγγέλης Τρίγκας

Βιογραφία

Γεννήθηκε το 1960 στο Άργος και άρχισε να ασχολείται με το μπουζούκι, από τα χρόνια του δημοτικού σχολείου. Τα πρώτα του τραγούδια τα έμαθε από τον πατέρα του, που έπαιζε ερασιτεχνικά. Δεν πήγε σε δάσκαλο, είναι αυτοδίδακτος. Από τα 15 του άρχισε να παίζει επαγγελματικά και συνεργάστηκε με πολλούς από τους κορυφαίους Έλληνες τραγουδιστές. Παράλληλα με τις συνεργασίες του αυτές, από το 1990 και μετά άρχισε να διδάσκει. Το μεγαλύτερο μέρος της προσπάθειάς του μέχρι σήμερα, το έχει αφιερώσει στη μελέτη-έρευνα, για να αποκτήσει το μπουζούκι τεκμηριωμένη τεχνική κ’ εμπεριστατωμένη σπουδή.

Συνεργασίες

Σημαντικότερες από τις συνεργασίες του είναι αυτή με τη Μαρία Φαραντούρη το 2004 κ’ το  Γιώργο Νταλάρα το 2007.
Με τη Μαρία Φαραντούρη έπαιξε  σε μεγάλους μουσικούς χώρους πολλών Ευρωπαϊκών πόλεων, όπως «Wiener Konzerthaus» της Βιέννης,  «Φιλαρμονική του Μονάχου» κ.λ.π. ενώ  με το Γιώργο Νταλάρα  έπαιξε  στο «Ηρώδειο» στο «Μέγαρο Μουσικής Αθηνών», «Μέγαρο Μουσικής Θεσσαλονίκης» κ.λ.π. 
Άλλοι τραγουδιστές με τους οποίους συνεργάστηκε είναι η Μαίρη Λίντα, η Χάρις Αλεξίου, ο Δημήτρης Μητροπάνος, η Μαρινέλα, ο Μανώλης Μητσιάς, ο Μανώλης Λιδάκης και πολλοί άλλοι.
Φορωνέας

Ο μύθος

Κάποτε κάλεσαν τον Φορωνέα ως κριτή στον ανταγωνισμό ανάμεσα στη θεά Ήρα και στον θεό Ποσειδώνα για την κυριαρχία στο Άργος. Μαζί με άλλους δύο κριτές, τον Αστερίωνα και τον Κηφισό, ο Φορωνέας ανακήρυξε πολιούχο του άστεως την Ήρα, ένωσε τον πληθυσμό της περιοχής και ίδρυσε την πόλη, την οποία ονόμασε Φορωνικόν. 
Αντίστοιχα με τον Προμηθέα, οι αρχαίοι θεωρούσαν τον Φορωνέα εφευρέτη της φωτιάς, αλλά και ιδρυτή του δικαίου και του πολιτισμού μεταξύ των ανθρώπων.

Η γενεαλογία του Φορωνέα

Ο Φορωνέας γενεαλογείται ως γιος του ποτάμιου θεού Ινάχου και της θυγατέρας του Ωκεανού, της Νύμφης Μελίας ή της Αργίας. Ο Φορωνεύς πήρε ως σύζυγό του την Τηλεδίκη και απέκτησαν μαζί αρκετά παιδιά, ανάμεσα στα οποία συγκαταλέγονται η Νιόβη, ο Πελασγός, ο Αγήνορας, ο Άπις (από τον οποίο πήρε το όνομα η Απία), ο Άργος, ο Κάριος (από τον οποίο πήρε το όνομα η Καρία των Μεγάρων), ο Ίασος, και πολλοί άλλοι.

Ο Φορωνέας βασιλιάς

Ο Ύγινος (Hyginus Mythographus) λέει για τον Φορωνέα ότι ήταν ο αρχαιότερος βασιλιάς του κόσμου. Σύμφωνα με τον ίδιο συγγραφέα, οι άνθρωποι παλαιότερα μιλούσαν διαφορετικές γλώσσες και ήταν διαιρεμένοι. Ο Φορωνέας ένωσε τις γλώσσες και μόνοιασε τους ανθρώπους. Ο Φορωνέας επίσης ίδρυσε την λατρεία της θεάς Ήρας, γι'αυτό και ο Δίας τον αντάμειψε, δίνοντάς του την βασιλική εξουσία υπέρ όλων των ανθρώπων.
Ο Κλήμης τον αναφέρει μαζί με τον Μέρωπα ως τον πρώτο ιδρυτή της θρησκείας.
Ο Φορωνέας αναφέρεται κατά άλλους ως ο δεύτερος στη σειρά μυθικός βασιλιάς του Άργους. Τον Φορωνέα διαδέχθηκε στον θρόνο ο εγγονός του Άργος, γιος της Νιόβης και του Δία.
Ο τάφος του λένε ότι βρίσκεται δίπλα στον ναό του Νεμεσίου Διός, ενώ στον τάφο του κάνανε θυσία στον καιρό του Παυσανία. Κοντά στον θρόνο του Δαναού έκαιγε προς τιμή του ένα αιώνιο πυρ.
Ο τάφος της συζύγου του Κερδώ βρίσκονταν στην αγορά του Άργους. 
Ο ποιητής Ηελλάνικος είχε γράψει μια ωδή προς τιμή του, την Φορωνίδα.
Επαρχία Ντένοφ

Πληθυσμός

Ο πληθυσμός είναι 253,700 κάτοικοι.
Υπολειμματική αξία

Γενικά ο όρος υπολειμματική αξία (Υα), διεθνώς Rᵥ (residual value) χαρακτηρίζει το υπόλοιπο της αξίας ενός αγαθού. Ουσιαστικά πρόκειται για απομείωση της αρχικής αξίας στο πέρασμα του χρόνου που μπορεί να οφείλεται σε διάφορα είδη φθοράς π.χ. χρήσης, ή κατοχής, και που μπορεί να είναι φυσικά ή έκτακτα.
Η υπολειμματική αξία είναι οικονομική έννοια, στη πλειονότητα, προβλέψιμη σε βάθος χρόνου, εφόσον αποκλεισθεί περίπτωση κάποιας καταστροφής (πυρκαγιάς, πλημμύρας, σεισμού κ.λπ.). Για παράδειγμα μια επιχείρηση αγοράζει ένα τυπογραφικό μηχάνημα όφσετ το οποίο και θέτει σε λειτουργία. Μία εβδομάδα αργότερα η αξία αυτού έχει μειωθεί από εκείνη της κτήσης, η οποία μείωση θα είναι πολύ μεγαλύτερη μετά από τρία χρόνια κτήσης. Η τρέχουσα αξία εν προκειμένω του συγκεκριμένου μηχανήματος κάθε φορά λέγεται υπολειμματική αξία που εκδηλώνεται με εκπτωτική τιμή.
Μια ειδικότερη περίπτωση στη πράξη όπως σε περιπτώσεις επινοικίασης η υπολειμματική αξία υπολογίζεται στις λεγόμενες κλειστές συμβάσεις ή ανοικτά συμβόλαια με υπολογισμό ή όχι της 24ωρης λειτουργίας ή χιλιομετρικής κίνησης. Σημειώνεται ότι η υπολειμματική αξία εξετάζεται διαφορετικά από την λογιστική απόσβεση, που βασίζεται στην προβλεπόμενη διάρκεια ζωής - χρήσης, λαμβάνοντας υπόψη διάφορους παράγοντες - συντελεστές, απ΄ ότι στην οικονομική απόσβεση που μπορεί ν΄ αφορά και επένδυση "εναλλακτικής ευκαιρίας", όπως π.χ. ένα υπερήλικο πλοίο κατά μία εσωτερική νομοθεσία δεν τυγχάνει ομοίως σε ξένες νομοθεσίες. Όπως όμως και να έχει, αυτή υπολογίζεται πάντα επί της αρχικής τιμής κτήσης επί υπολειμματικού εκατοστιαίου ποσοστού, στην πλειονότητα αυθαίρετα, ανάλογα των υφισταμένων αναγκών.
Ροβέρτος Γ΄ του Βορμς

Βιογραφία

Ήταν γιος του Ροβέρτου Β΄ κόμη του Εσμπαί.
Εγγονοί του ήταν οι Εύδης Α΄ και Ροβέρτος Α΄ βασιλείς των Φράγκων. Του τελευταίου εγγονός ήταν ο Ούγος Καπέτος βασιλιάς των Φράγκων, που οι απόγονοί του είναι γνωστοί ως Καπετίδες. Αυτοί ηγεμόνευσαν στη Γαλλία ως το 1848 (εκτός των ετών 1798-1814, 1815 λόγω της Γαλλικής Επανάστασης και του Ναπολέοντα Α΄).
Ex (διορθωτής κειμένου)

Ο ex (από την αγγλική λέξη "EXtended") είναι ένας διορθωτής γραμμής για συστήματα Unix.
Ο αρχικός ex ήταν μια προχωρημένη έκδοση του καθιερωμένου διορθωτή για Unix, του ed, ο οποίος περιλαμβανόταν στη Διανομή Λογισμικού του Berkeley (Berkeley Software Distribution). Ο ex μοιάζει με τον ed, αλλά κάποιες από τις επιλογές του έχουν αλλάξει για να είναι πιο φιλικές προς το χρήστη.
Τελικά, σε συνδυασμό με την λειτουργία του σε κατάσταση γραμμής εντολής, δόθηκε στον ex μια οπτική διασύνδεση προσανατολισμένη στην οθόνη, με αποτέλεσμα το διορθωτή κειμένου vi. Ο ex πια υλοποιείται σαν μια "προσωπικότητα" του προγράμματος vi - οι περισσότερες παραλλαγές του vi ακόμα έχουν μια "κατάσταση ex", η οποία καλείται με την εντολή ex, ή μέσα από το vi για μια μόνο εντολή, με την πληκτρολόγηση του χαρακτήρα : (άνω κάτω τελεία). Αν και οι ex και vi μοιράζονται κάποια λειτουργικότητα, κάποιες λειτουργίες μπορούν να γίνουν μόνο με εντολές του ex, για αυτό συνεχίζει να είναι χρήσιμος κατά τη χρήση του vi.
Οι βασικές εντολές αναζήτησης και αντικατάστασης του ex είναι απαραίτητες για το vi. Για παράδειγμα, η εντολή του ex που εκτελείται από την :%s/XXX/YYY/g του vi αντικαθιστά κάθε στιγμιότυπο του XXX με YYY. Το % σημαίνει κάθε γραμμή στο αρχείο. Το 'g' σημαίνει να αντικατασταθεί κάθε στιγμιότυπο σε κάθε γραμμή (αν δεν χρησιμοποιηθεί, θα αντικατασταθεί μόνο το πρώτο στιγμιότυπο κάθε γραμμής).
Ο ex έχει το συνώνυμο e σε περιβάλλοντα HP-UX.